Diari Oficial de la Generalitat Valenciana


Sumari del DOGV 8221, del 26-01-2018 (2018/689)

DECRET 6/2018, de 19 de gener, del Consell, de declaració d'utilitat pública i execució urgent de la concentració parcel·lària d'Oliva-Pego.
--------------------------------------------------------------------------------------------------------------------------------------------

### Dades del document

Número de DOGV
:   8221

Data del DOGV
:   26-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/689


Data del document
:   19-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Pego
    * Oliva

DECRET 6/2018, de 19 de gener, del Consell, de declaració d'utilitat pública i execució urgent de la concentració parcel·lària d'Oliva-Pego. [2018/689]  
L'article 49.3 de l'Estatut d'Autonomia de la Comunitat Valenciana atorga a la Generalitat competència exclusiva en agricultura, reforma i desenvolupament agrari i ramaderia, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat.  
El Decret 1068/1970, de 21 de març, va declarar d'utilitat pública la concentració parcel·lària de la zona d'Oliva-Pego (BOE 89, 14.04.1970).  
Mitjançant el Reial decret 1794/1985, d'11 de setembre, sobre valoració definitiva i ampliació de funcions traspassades de l'Administració de l'Estat a la Comunitat Valenciana en matèria de reforma i desenvolupament agrari, van ser traspassats, a la Comunitat Valenciana, els treballs de concentració parcel·lària de la zona d'Oliva-Pego, que van ser assignats a la Conselleria d'Agricultura i Pesca pel Decret 37/1985, de 31 d'octubre, del president de la Generalitat Valenciana.  
Mitjançant la disposició addicional tercera de la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, es va declarar el Parc Natural de la Marjal de Pego-Oliva i va quedar suspesa la concentració parcel·lària mentre no s'elaborara el pla d'ordenació dels recursos naturals.  
Per Decret 280/2004, de 17 de desembre, del Consell de la Generalitat, es va aprovar el corresponent Pla d'ordenació de recursos naturals del Parc Natural de la Marjal de Pego-Oliva (PORN).  
L'article 34.2 disposa que es considera compatible en l'àmbit del PORN el manteniment de les activitats agràries tradicionals que es registren en l'actualitat, d'acord amb l'ordenació proposada en el referit PORN. En particular, l'activitat agrària vinculada al cultiu d'arròs, practicada d'acord amb els usos tradicionals en les zones previstes en aquest pla, està protegida pel seu interès ecològic, socioeconòmic i cultural.  
  
L'article 60 estableix una zona d'especial protecció dins del parc natural i l'article 62 la delimita, defineix i estableix els criteris d'ordenació d'aquesta: la zona d'especial protecció apareix grafiada en el pla d'ordenació, constitueix una zona d'elevat interès per a la conservació per les característiques de la vegetació, la fauna, el paisatge així com per la presència de l'ecosistema humit. Els criteris d'ordenació són la conservació de l'àmbit i manteniment de l'equilibri natural de la zona i dels seus processos naturals, garantint la integritat dels recursos naturals i culturals.  
L'objectiu d'aquest decret consisteix a conjugar, de forma sostenible, els interessos dels agricultors propietaris dels terrenys que conformen el parc natural, així com la protecció dels valors ambientals, paisatgístics i culturals de la marjal, que van motivar la seua declaració com a parc natural, per a això s'ha d'acabar el procés de concentració parcel·lari iniciat l'any 1970.  
Quant a la necessitat i l'eficàcia, cal tindre en compte que, atès que els caràcters que ofereix la dispersió parcel·lària en la zona d'Oliva-Pego, continuen vigents en data de hui, cal continuar amb el procés començat en 1970, quan es va publicar el Decret 1068/1970, de 21 de març, pel qual es va declarar d'utilitat pública la concentració parcel·lària de la zona d'Oliva-Pego.  
Atenent el principi de seguretat jurídica, atés que l'esmentat Decret 1068/1970 manté la seua vigència, considerant el temps transcorregut des que es va declarar la utilitat pública de la concentració parcel·lària dels terrenys esmentats, i atès que la Generalitat ha substituït, en la competència sobre la matèria, l'Administració estatal; per virtut del traspàs competencial, resulta convenient l'aprovació d'aquest decret amb el contingut que especifica l'article 172 de la Llei de reforma i desenvolupament agrari i amb la referència als preceptes legals, aprovats per la pròpia Generalitat, d'aplicació imprescindible a aquest procediment.  
En virtut d'això i en virtut del que disposa l'article 28.c de la Llei 5/1983, del Consell i de l'article 16.2 de la Llei 8/2002, de 5 de desembre, d'ordenació i modernització de les estructures agràries de la Comunitat Valenciana, a proposta de la consellera d'Agricultura, Medi Ambient, Canvi Climàtic i Desenvolupament Rural, el Consell, prèvia deliberació, en la reunió del 19 de gener de 2018,  
DECRETE  
  
Primer. Declaració d'utilitat pública i delimitació del perímetre de concentració  
Es declara d'utilitat pública i execució urgent la concentració parcel·lària de la zona d'Oliva-Pego (València-Alacant), el perímetre de la qual serà, en principi, el del vedat arrosser establert en els termes municipals d'Oliva i de Pego, pertanyents a les províncies de València i Alacant, respectivament. L'esmentat perímetre quedarà, en definitiva, modificat d'acord amb el que preveuen els articles 187 i següents de la Llei de reforma i desenvolupament agrari, aprovada pel Decret 118/1973, de 12 de gener. La seua delimitació gràfica es la que figura en l'annex d'aquest decret.  
  
Segon. Adquisició de finques i establiment de beneficis  
S'autoritza la Conselleria d'Agricultura, Medi Ambient, Canvi Climàtic i Desenvolupament Rural per a adquirir finques a fi d'aportar-les a la concentració i es declara que les millores d'interès agrícola privat que s'acorden, gaudiran dels beneficis màxims establerts en la Llei de reforma i desenvolupament agrari.  
  
Tercer. Subjecció normativa  
L'adquisició i la redistribució de terres, la concentració parcel·lària i les obres i millores territorials que es duguen a terme per la Generalitat en la zona es regiran per la Llei de reforma i desenvolupament agrari, la Llei 8 2002/, de 5 de desembre, d'ordenació i modernització de les estructures agràries de la Comunitat Valenciana, i la Llei 14 2003,/de 10 d'abril, de patrimoni de la Generalitat Valenciana.  
  
Quart. Avaluació d'impacte ambiental  
L'eficàcia d'aquest decret, pel que fa a la concentració parcel·lària pròpiament dita i a les obres annexes a aquesta, queda condicionada a l'avaluació d'impacte ambiental favorable, d'acord amb el que disposa el Decret 162/1990, de 15 d'octubre, del Govern Valencià, pel qual es va aprovar el reglament per a l'execució de la Llei 2/ 1989, de 3 de març, de la Generalitat Valenciana, d'impacte ambiental. Pel que fa a l'inici del tràmit ambiental caldrà ajustar-se al que disposa l'article 22 de la Llei 8/2002, de 5 de desembre, d'ordenació i modernització de les estructures agràries de la Comunitat Valenciana.  
  
Cinqué. Subjecció al PORN de la marjal de Pego-Oliva  
Segons el que disposa la disposició addicional segona del Decret 280/2004, de 17 de desembre, del Consell de la Generalitat, pel qual s'aprova el Pla d'ordenació dels recursos naturals del Parc Natural de la Marjal de Pego-Oliva, la concentració parcel·lària haurà de subjectar-se a la zonificació i usos establerts pel pla esmentat.  
  
Sisé. Publicació  
Aquest decret es publicarà en el Diari Oficial de la Generalitat Valenciana.  
  
Contra aquest decret, que posa fi a la via administrativa, les persones interessades podran interposar directament un recurs contenciós administratiu en el termini de dos mesos, comptats a partir de l'endemà a la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb allò que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí de la interposició del recurs potestatiu de reposició davant del Consell, en el termini d'un mes des de l'endemà de la seua publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 19 de gener de 2018  
  
El president de la Generalitat,  
XIMO PUIG I FERRER  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO